Skont l-aġenzija tal-aħbarijiet Ingliża BBC News, rapport maħruġ mill-aġenzija tar-riċerka spazjali tal-Brażil juri li d-deforestazzjoni fil-foresta tal-Amażonja fil-Brażil laħqet l-ogħla livell fi 15-il sena. Id-deforestazzjoni sseħħ meta jinqatgħu numru kbir ta' siġar. Dan wara li skont ir-rapport, aktar minn 13,200 kilometru kwadru ta' siġar inqatgħu bejn l-2020 u din is-sena. B'reazzjoni għar-rapport, il-Ministru tal-Ambjent tal-Brażil, Joaquim Leite, qal li se tkun diffiċli biex l-awtoritajiet Brażiljani jinfurzaw ċertu liġijiet li jwaqqfu d-deforestazzjoni. Leite żied jgħid li r-rapport ma jurix x'kien qiegħed iseħħ fil-foresta fil-Brażil f'dawn l-aħħar xhur. Skont il-BBC, aktar kmieni f'Novembru, il-Brażil kien fost 100 pajjiż minn madwar id-dinja li wiegħdu li se jwaqqfu d-deforestazzjoni sal-2030. Dan intqal waqt is-summit dwar it-tibdil fil-klima COP26. Il-ftehim se jinkludi aktar minn €16-il biljun f'fondi pubbliċi u privati u sar minħabba li aktar ma jinqatgħu siġar madwar id-dinja, aktar jiżdied it-tibdil fil-klima għaliex m'hemmx siġar li jassorbu ammonti kbar tal-karbonju (CO2). Il-karbonju jikkontribwixxi għal temperaturi aktar sħan. COP26: Il-mexxejja jwiegħdu li jwaqqfu d-deforestazzjoni sal-2030 Filwaqt li l-pajjiżi li qalu li se jiffirmaw il-ftehim għandhom madwar 85% tal-foresti tad-dinja, il-gvernijiet ta' 28 pajjiż qalu li se jwaqqfu l-prattika li jinqatgħu s-siġar biex jagħmlu prodotti agrikoli oħra bħaż-żejt tal-palm.